[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 11.1.2008

COM(2007) 868 окончателен

2008/0006 (CNS)

Предложение за

РЕШЕНИЕ НА СЪВЕТА

относно позицията, която Общността следва да заеме в рамките на Международния съвет по кафето по отношение на избирането на депозитар на Международното споразумение относно кафето от 2007 година

(представен от Комисията)

ОБЯСНИТЕЛЕН МЕМОРАНДУМ

1. Новото Международно споразумение относно кафето от 2007 г. бе договорено в рамките на Международната организация за кафе в Лондон. По време на 98та сесия на Международния съвет по кафето окончателният текст на Международното споразумение относно кафето от 2007 г. бе приет с резолюция 431 от 28 септември 2007 г. Новото споразумение следва да замени Международното споразумение относно кафето от 2001 г.

2. По време на същата тази 98ма сесия не бе възможно да се стигне до окончателно споразумение за бъдещия депозитар на споразумението поради неочакваната невъзможност на отдел „Договори“ на Организацията на обединените нации (ООН) да приеме депозиране на международни споразумения на други езици, освен на официалните езици на ООН. Затова португалският текст на споразумението относно кафето от 2007 г. не можа да бъде приет, което доведе до невъзможност Организацията на обединените нации в Ню Йорк да продължи да служи като депозитар.

3. Съгласно член 2, параграф 10 (Дефиниции) от Международното споразумение относно кафето от 2007 г. бъдещият депозитар ще бъде избран с решение на Съвета по кафето, прието с консенсус преди 31 януари 2008 г., в съответствие с настоящото международно споразумение от 2001 г.

4. Като се има предвид, че измежду няколко алтернативи Европейската общност може да приеме избора на Международната организация за кафе за депозитар на споразумението от 2007 г., необходимо е Европейската общност да участва в гласуването и да се произнесе в подкрепа на такова решение.

5. Целта на това предложение следователно е да се разреши на Европейската общност да гласува в подкрепа на избора на Международната организация за кафе за депозитар на споразумението от 2007 г.

2008/0006 (CNS)

Предложение за

РЕШЕНИЕ НА СЪВЕТА

относно позицията, която Общността следва да заеме в рамките на Международния съвет по кафето по отношение на избирането на депозитар на Международното споразумение относно кафето от 2007 година

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност и по-специално член 133, параграфи 1—4, във връзка с член 300, параграф 2, алинея втора от него,

като взе предвид предложението на Комисията[1],

като има предвид че:

(1) По време на 98та си сесия Международният съвет по кафето прие с резолюция 431 от 28 септември 2007 г. текста на новото Международно споразумение относно кафето от 2007 г.

(2) С резолюция 432 Международното споразумение относно кафето от 2001 г. е продължено за срок от една година от 1 октомври 2007 г. до 30 септември 2008 г.

(3) Съгласно член 2, параграф 10 от Международното споразумение относно кафето от 2007 г. бъдещият депозитар на споразумението ще бъде избран с решение на Съвета по кафето в съответствие с настоящото Международно споразумение относно кафето от 2001 г. Това решение следва да бъде прието с консенсус преди 31 януари 2008 г.

(4) Избора на депозитар е в интерес на Европейската общност.

(5) Следва да се установи позицията на Европейската общност по този въпрос в рамките на Международния съвет по кафето.

РЕШИ:

Член единствен

Позицията на Европейската общност в рамките на Международния съвет по кафето е да гласува в подкрепа на избора на Международната организация за кафе за депозитар на Международното споразумение относно кафето от 2007 г.

Съставено в Брюксел на […] година.

За Съвета

Председател

[1] ОВ C...